Troels Lund Poulsen (V), 2005-11-17:
Da Venstres videnskabsordfører, hr. Torsten Schack Pedersen, ikke har mulighed for at være til stede i dag, vil jeg på vegne af Venstre oplæse hr. Torsten Schack Pedersens tale: Danmark skal være et førende vidensamfund.
Det er regeringens ambitiøse mål, og det arbejdes der løbende for.
Globaliseringsrådet behandler det danske uddannelsessystem indgående, og til foråret vil arbejdet blive fulgt op med en lang række konkrete initiativer.
Siden regeringen tiltrådte i 2001, er der sket mærkbare forbedringer af det danske uddannelsessystem.
Der er blevet flere timer i dansk og matematik, og den seneste finanslovaftale skaber yderligere forbedringer for folkeskolen.
Et højt niveau i folkeskolen er afgørende for, at vi får flere unge til også at tage en videregående uddannelse.
Regeringen har sat sig det mål, at 85 pct. af en ungdomsårgang gennemfører en ungdomsuddannelse i 2010 og 95 pct. i 2015., og heraf skal de fleste også gennemføre en videregående uddannelse.
Vi skal i Danmark bl.a. leve af højt kvalificeret arbejdskraft, og derfor skal vi sørge for, at endnu flere forlader uddannelsessystemet med de kompetencer og den viden, som er så afgørende for fremtiden.
Meget er sat i gang, men mere skal til, og derfor er Globaliseringsrådets arbejde vigtigt for fremtiden.
Venstre ser frem til, at vi efter jul kan begynde at diskutere en samlet strategi for, hvordan vi kan nå nogle af de mål, som Globaliseringsrådet stiller op.
Udgangspunktet for Venstre er at slå fast her i dag, at muligheder for uddannelse skal afgøres af kompetence og kvalifikation.
Det er også vores udgangspunkt, at princippet om gratis uddannelse på de danske universiteter for danske studerende skal fastholdes.
OECD evaluerede det danske universitetssystem i januar 2004, og her kom OECD med en række anbefalinger til at sikre mere og bedre internationalisering af de danske universiteter, oprettelse af fællesforløb og parallelforløb med universiteter i udlandet.
Dette blev gjort med ændringen af universitetsloven her i foråret.
I dette lys skal man se Venstres forslag om, at studerende under visse betingelser kan tage deres taxametertilskud med til udlandet, for i Venstre mener vi, det er givtigt for de danske studerende at afprøve deres kræfter på universiteter uden for landets grænser.
Danske studerende, der tager til udlandet, kan søge udfordringer på universiteter, som er særlig stærke inden for bestemte studieretninger.
Derfor bakker Venstre klart op om, at dygtige studerende får mulighed for at tage deres taxametertilskud med til udlandet.
Den endelige model er endnu ikke på plads, men den principielle tankegang er vigtig, for det er en tankegang, som ruster Danmark til at klare nogle af de fremtidige udfordringer, som vi står over for.
Med ændringen af universitetsloven i foråret blev der indført betaling for studerende uden for EU- eller EØS-samarbejdet.
Flere og flere studerende tager hele eller dele af deres uddannelse uden for deres hjemland, og det er positivt.
Men det ville være uholdbart, hvis Danmark alene skulle stå for finansieringen af denne opM017S11601207ALFV.FM Page 1166 Monday, January 23, 2006 10:30 AM gave, og derfor skal studerende fra lande uden for EU og EØS nu betale for at læse i Danmark.
Ændringen var, som videnskabsministeren sagde, ingen spareøvelse, for pengene går i stedet til at oprette stipendier og sikre fripladser til dygtige udenlandske studerende.
I forbindelse med ændringen i universitetsloven blev de danske universiteters ønske om at udbyde uddannelser i udlandet berørt.
Danske universiteter vil gerne kunne etablere sig i udlandet, og i Venstre mener vi, at denne mulighed også kan være med til at styrke internationaliseringen.
Dog er det vigtigt at sige, at det er noget, vi drøfter løbende, og også noget, som vi kommer til at vende tilbage til her i Folketinget.
Angående handels- og serviceydelser bør det som initiativtager til denne forespørgsel være Enhedslisten bekendt, at Danmark og EU har det synspunkt, at når det gælder offentligt finansierede uddannelser, skal de ikke være omfattet af liberalisering.
Venstre vil gerne opsætte ambitiøse mål om at gøre Danmark til et førende vidensamfund, når vi skal have uddannelser i verdensklasse.
Meget er gjort, og meget er sagt, men der skal være tale om en løbende proces for at sikre, at vi bevæger os i den rigtige retning.
Niveauet i hele uddannelsessystemet skal løftes, og vi skal kunne måle os med de allerbedste i verden.
I Venstre mener vi, vi er på rette kurs, men fremadrettet er der stadig meget at gøre, og det glæder vi os til.
Lad mig på vegne af Venstre, Dansk Folkeparti og Det Konservative Folkeparti fremsætte følgende forslag til vedtagelse:
»Folketinget tager videnskabsministerens besvarelse til efterretning, idet Folketinget konstaterer, at regeringen i foråret 2006 vil fremlægge en fremadrettet strategi for at sikre videregående uddannelser på højt internationalt niveau, herunder: – styrke adgangen for danske unges muligheder for at tage uddannelse i udlandet, – styrke de danske universiteters mulighed for at konkurrere på det internationale uddannelsesmarked, og – styrke kvaliteten af de danske uddannelser og undervisningen.«
Tak for det og tak til hr. Morten Homann for de meget flotte bemærkninger.
Så vidt jeg husker debatten, som SF tog del i i forbindelse med lovforslaget i foråret, gjorde SF det klart i forbindelse med lovarbejdet, at man i den betænkning, der blev udarbejdet, jo var enig med Det Radikale Venstre på daværende tidspunkt om, at man sådan set syntes, det var overflødigt at lave den her lovændring ud fra, at det var meget få udenlandske studerende, som blev berørt.
M017S11601207ALFV.FM Page 1167
Monday, January 23, 2006 10:30 AM
Alene af den grund kan det undre, at hr. Morten Homann stiller det spørgsmål, for det burde jo for hr. Morten Homann være et meget teoretisk spørgsmål, da SF jo ikke mener, at særlig mange personer vil søge uddannelse i Danmark.
Jeg deler så heller ikke hr. Morten Homanns opfattelse af, at det måtte være på den måde, at udenlandske studerende kommer til at fortrænge danske studerende – på ingen måde.
Jeg er helt opmærksom på, at de danske universiteter udmærket kan sammensætte forløb, som gør, at der er plads til dem, der måtte ønske at blive optaget på den pågældende uddannelse.
Og derfor tror jeg ikke, at man skal frygte det, som hr. Morten Homann jo ser som fremtidsscenariet.